##### Resultado de imagen de cuaresma letras

##### MISA CON NENOS

##### 1 de marzo 2020

**CORESMA 1º-A**

##### Mateo 4,1-11: *“Xesús foi tentado polo diaño”.*



1. **ACOLLIDA**

Amigos e amigas:

 Hoxe, podédelo comprobar, cambiaron algunhas cousas na nosa igrexa: as flores, a cor da casula, unha cruz no altar…

Comezamos un tempo moi especial, a Coresma. Un tempo no que, nada nin ninguén, nos debe de distraer. O noso obxectivo é chegar a Semana Santa. Acompañar a Xesús coa súa cruz e guiados pola fe, a oración e as boas obras. Tamén intentaremos renovar o noso bautismo pois o Evanxeo de cada domingo vai tocando símbolos e aspectos do noso bautismo. Xuntos ímolo intentar.

Amigos, Xesús hoxe recordaranos que non nos deixemos levar polo máis fácil e cómodo, polas tentacións e que elixamos como Xesús o bo camiño, o camiño do amor, o camiño do Evanxeo.

***(Poderíase poñer nas escaleiras do presbiterio PAN de diferentes clases, decorado con tea en forma de camiño, o camiño que elixe Xesús non é só pan, o material, senón facer a vontade do Pai).***

***-(Sacerdote):*** *No nome do Pai…* ***A graza e o amor de Xesucristo, que nos convoca á conversión, sexa convosco.***

**2. CELEBRACIÓN DO PERDÓN**

***(Sacerdote): Pedimos perdón ao Señor:***

- (Pai ou Nai): Recoñecemos o noso afán de ter e de consumir. **Señor ten piedade de nós.**

- (Catequista): Recoñecemos o noso desexo de estar por encima dos demais. **Cristo ten piedade de nós.**

- (Neno ou Nena): Recoñecemos a nosa tentación de vivir tranquilos sen converternos, sen volver a Deus. **Señor ten piedade de nós.**

 **2. BENDICIÓN E IMPOSICIÓN DA CINZA**

(Sacerdote): Con espírito humilde oremos, irmás e irmáns, a Deus o noso Pai, para que bendiga, esta cinza que imos impoñer na nosa cabeza. Con este xesto, queremos recoñecernos pequenos, pecadores, necesitados de perdón. *(Breve silencio)*

**-Oh Deus, que che deixas vencer polo que se humilla e atopas agrado en quen expía os seus pecados; escoita benignamente nosas súplicas e derrama a graza da túa bendición sobre estes servos teus que van recibir a cinza, para que, fieis as prácticas Coresmais, poidan chegar, co corazón limpo, á celebración do misterio pascual do teu Fillo. Que vive e reina por sempre eternamente”.-Amén**.

*Finalizada a oración, asperxe con auga bendita as cinzas. Seguidamente, diríxese ao lugar desde o que vai impoñer a cinza. Xunto a el colócase unha persoa co Evanxeliario aberto.* Mentres impón a cinza:

**“Convértete e cre o Evanxeo”.**

*Cada persoa responde poñendo a man no libro da Palabra de Deus, como sinal de aceptación.*

**3.-A PALABRA**

**Monición:**

 Imos escoitar con atención estas lecturas onde, unha vez máis, imos ver como “xa desde o principio da Creación- afastámonos de Deus. Pero non esquezamos o que as lecturas nos lembran a continuación: Xesús saldou esa conta do home con Deus. É dicir; Xesús deu a volta á humanidade. Iso non quita para que, como o Evanxeo deste día, se nos recorde que teñamos que estar atentos para non separarnos do Señor, caendo na tentación.

* **Xénese 2, 7-9; 3, 1-7: *Creación e pecado dos primeiros pais.***

|  |
| --- |
|  O Señor Deus formou un home do po da terra, soproulle no nariz o alento da vida e tornouse o home persoa viva. O Señor Deus plantou un xardín en Edén, cara a oriente, e puxo nel o home que formara. Fixo xermolar da terra árbores fermosas para a vista e boas para comer, e entre elas a árbore da vida e a árbore do coñecemento do ben e do mal. A serpe era o máis arteiro de todos os animais que o Señor Deus fixera. Díxolle á muller:  ‑ "Conque Deus vos prohibiu comer do froito das árbores do xardín?" A muller respondeulle:  ‑ "Podemos comer do froito das árbores todas do xardín. Soamente da árbore de alá no fondo nos mandou Deus: Non comades dela nin a toquedes, non sexa que morrades". A serpe insistiu:  ‑ "De ningunha maneira morreredes. É que Deus sabe ben que o día en que comades dela, se vos abrirán os ollos e seredes coma Deus, sabedores do ben e do mal". A muller reparou que o froito da árbore era saboroso, atraente, e bo para adquirir entendemento. E coa mesma colleu do froito e comeu; logo deulle ao seu home, e tamén el comeu. Entón abríronselles os ollos aos dous e decatáronse de que estaban espidos. Entrelazaron follas de figueira e cinguíronse con elas.  ***Palabra do Señor***  |

 **SalMO 50:**

 **misericordia, Señor, temos pecado.**

**Romanos 5, 12. 17-19: *Onde abundou o pecado, sobreabundou a graza*(forma breve)**

* **Mateo 4, 1-11: *Xesús xaxuou corenta días e foi tentado.***

|  |
| --- |
| **Narrador:** Naquel tempo Xesús foi levado ao deserto polo Espírito para ser tentado polo diaño. E logo de xaxuar corenta días coas súas corenta noites, ao fin sentiu fame. O tentador achegóuselle e díxolle: **Tentador:** *-«Se es Fillo de Deus, di que* ***estas pedras se convertan en pans».*****Narrador:** Pero el contestoulle: **Xesús:** -«Está escrito: *“Non só de pan vive o home, senón de toda palabra que sae da boca de Deus”.***Narrador:** Entón o diaño levouno á cidade santa, púxoo no beirado do templo e díxolle:**Tentador:** *-«Se es Fillo de Deus,* ***tírate abaixo,*** *porque está escrito: “deu ordes aos seus anxos sobre ti e sosteranche nas súas mans, para que o teu pé non tropece coas pedras”».***Narrador:** Xesús díxolle: **Xesús**: -«Tamén está escrito: *“Non tentarás ao Señor, teu Deus”.***Narrador:** De novo o diaño levouno a un monte altísimo e mostroulle os reinos do mundo e a súa gloria, e díxolle: **Tentador:** *-«****Todo isto che darei,*** *se te prostras e me adoras».* **Narrador:** Entón díxolle Xesús:**Xesús:** *-«Vaite, Satanás, porque está escrito: “Ao Señor, teu Deus, adorarás e a el só darás culto”».***Narrador:** Entón deixouno o diaño, e velaquí que se achegaron os anxos e o servían.***Palabra do Señor.******(Narrador-Tentador-Xesús)*** |

**5. ORACIÓN DA COMUNIDADE**

***(Sacerdote):*** *Neste tempo de misericordia e de graza, presentemos confiadamente a nosa oración ao Pai, dicindo:*

***-Non nos deixes caer na tentación****.*

1. Oremos pola **nosa Igrexa**; para que se renove constantemente para ser máis fiel a Xesucristo. ***Oremos.***
2. Oremos polos **homes e mulleres**: para que todos escollamos o camiño do ben e non o do mal. ***Oremos.***
3. Oremos pola nosa **comunidade;** para que o camiño Coresmal nos axude a preparar a Pascua. ***Oremos.***
4. Oremos por **nós**: para que vivamos o xaxún, a esmola e a oración como encontro con Deus e cos irmáns. ***Oremos.***
5. Oremos por **todos**: para que crezamos en participación na Eucaristía, en escoitar a Palabra. ***Oremos****.*

***(Sacerdote):*** *Escoita, Pai, as nosas pregarias, e énchenos co teu amor. Por Xesucristo, noso Señor*.

1. **PRESENTACIÓN DE OFRENDAS**

**- CINZA:**

Con esta cinza queremos ofrecerche, Señor, o noso desexo de cambiar a mellor durante esta Coresma. Que cheguemos á Pascua limpos e cheos de boas obras.

**-CARTOLINA:**

Hoxe, Señor, escribimos nesta cartolina algunhas das tentacións que máis saen no camiño da nosa vida: falta de fe, egoísmo, silencio de Deus, comodidade, preguiza, riqueza, violencia e apatía. Que Ti, Señor, as transformes en signos do teu Reino.

**-PAN E O VIÑO:**

O pan e o viño, Señor, simboliza o noso traballo. O desexo de colaborar con Deus para que o mundo vaia mellorando de día en día. Pero, ademais, queremos que o teu Espírito Santo os transforme no Corpo e o Sangue de Cristo.



POSIBLE ORACIÓN

DE GRAZAS

Non me deixes caer na tentación

**Xesús: comezamos a Coresma,** 40 días para

 preparar a Semana Santa, a celebración da túa

 morte e resurrección.

**Pídesnos que fagamos un proxecto de vida** no que melloremos a nosa relación con Deus, cos outros e connosco mesmos.

**No evanxeo deste primeiro domingo** advírtesnos que a Coresma é camiñar contracorrente da moda, do fácil, do que **fan case todos.**

**Tamén nos lembras** que hai que deixar atrás o poder, a fama, as riquezas e o prestixio que me seducen e me fan caer e ser un infeliz.

**Non nos deixes, Xesús, caer na tentación** de esquecernos de Deus, de non rezar, de valorar máis as cousas que o espiritual.

**E líbranos do mal,** para que a nosa fe sexa máis forte que as dificultades e o noso amor sexa servizo e entrega a mans cheas.

**Xesús, ensíname a confiar** en ti, coa túa axuda non caerei na tentación.

**Te lo pedimos con María, reina de las Misiones. Amén.**

FELIZ DOMINGO, DÍA DO SEÑOR.

REDE CATEQUISTAS GALICIA